1. בדקה ה-73 השתטח חגי גולדנברג על הקרקע, הניף את ידיו בבחינת יהיה מה שיהיה, ועצר את הכדור שבעט בסארט עבדורחימי מתוך תיבת החמש. הצלה יפה, רק שלשוער של מכבי פתח תקוה קוראים צחי גיגי ומישהו היה צריך לשרוק משהו בנידון. המשרוקית של רועי ריינשרייבר, מצדה, לא הוציאה אפילו מנגינה של מארש. רן בן שמעון, עם לחץ דם של 120/180, לא האמין שזה קורה לו. אם היה יכול, היה נכנס למגרש, סופק ידיו מול השופט ושואל: "תגיד, עשיתי לך משהו רע?". מידת הלחץ בה היה נתון באותו רגע התבררה כעבור שתי דקות; עומר דמארי קיבל כדור עומק משי אבוטבול, התקדם עד שהרגיש מספיק בנוח לשחרר בעיטה, וכבש מקו ה-16 את השער הראשון.
בן שמעון ניתר מכיסאו, נשם ונשף, נשף ונשם, וגוון לחייו כצבע קו החוץ. כמי שעוסק ללא הרף בספירה עליונה – "דרך" – הפגין מידת רגישות גדולה מהמצופה מעניין ארצי כל כך כמו תוצאה.
צרות - על אף השער השני, מרגלי גילי ורמוט - לא חסר. אמנם החל מהדקה ה-48 התמודדו האדומים מול עשרה שחקנים בשל הרחקתו הלא מוצדקת של שמוליק מלול, אך על המגרש התפתח משחק דו-סיטרי, כזה שאין לדעת מה יוליד; על כל החמצה של ורמוט היתה אחת של דני פרדה, זינוק של גיגי היווה הקדמה להצלה של דני עמוס מן העבר השני. אין עדות ניצחת מכך למקריות שבה מתנהלת הפועל תל אביב. שישה חודשי עבודה, ופרק זמן זהה של עיסוק באותה דרך מדוברת, לא הספיקו כדי לייצר קבוצה שמסוגלת לתרגם יתרון מספרי לשליטה ברורה בנעשה על הדשא. הפועל תל אביב ניצחה, אך לא מומלץ לה לבנות על סיום דומה לעתים תכופות.
"ההנהלה מדהימה", ציין בן שמעון בסיום המשחק, אולי מכוון בדבריו לאופן שבו סנדלה את עצמה בחוזה בלתי ניתן להתרה מבחינה כלכלית, או בלתי כדאי מבחינה תדמיתית. אחרי הכל - מי, בלכתו של המאמן, יישאר כדי למשוך ממנה את האש? החדשות הטובות באמת הגיעו כשעתיים וחצי לאחר סיום המשחק. מירקו אורמוש כבש בדקה ה-92 את שער השוויון של הפועל עכו מול הפועל באר שבע ובכך הצטמצם הפער מהקבוצה שבמקום השני ל-13 נקודות בלבד.
2. 180 דקות לא הצליחה הפועל באר שבע לפצח את הבונקר של הפועל רמת השרון והפועל רעננה. זה עלה לה בארבע נקודות יקרות, בדיוק ההבדל ערב המחזור בינה לבין מכבי תל אביב והשמיים של ליגת העל. מול הפועל עכו – קבוצה בעלת מאפיינים דומים – נדרשו לה 12 דקות בלבד כדי לכבוש, ובאופן אסתטי במיוחד: אליניב ברדה מסר לדובב גבאי, שהוריד בעקב לגליינור פלט, שהקפיץ מעל דודו גורש. 80 דקות מאוחר יותר, רגע לפני שאלישע לוי סוגר את הפינה הפסיכולוגית המתהוות מול קבוצות התחתית, הגיע אורמוש המדובר וסובב כדור לפינה הרחוקה של אוסטין אג'ידה.
"קבוצה כמו שלנו חייבת לדעת לנצח משחק כזה", אמר לוי בסיום. בהמשך, כשנשאל על חיזוק הקבוצה בינואר, השתמש בביטויים דוגמת "נקודתי", "נבדוק", "יש לנו זמן". ברדה הגדיל לעשות כשבחר להביט על האכזבה במשקפיים ורודים. "זה היופי בכדורגל", אמר, ותיאר מבלי משים את סיפורה של הקבוצה הנוכחית, אחת שמנפקת מספיק רגעים גדולים בכדי שלא תצא מהכלים בזמנים פחות יפים.
3. הפועל רעננה חסרה את השוער גל ניר, שספג במחזור ה-14 את הכרטיס הצהוב החמישי שלו העונה. נתון חסר תקדים, בהתחשב בעובדה שרובם ככולם הגיעו כעונש על בזבוז זמן. כבר בתחילת העונה הבין מנחם קורצקי שאם הוא רוצה להישאר בליגה, המתכונת הנוכחית – 90 דקות משחק, 33/36 מחזורים – פשוט ארוכה מדי. יש לפעול לצמצומה בכל מחיר, ואם לשם כך צריך שהשוער שלך יתחרה בחאלד חלאיילה על תואר מלך הצהובים, שיהיה.
קצב צבירת הנקודות הנאה במחזורים הראשונים תרם להקצנת המגמה. לעתים נדמה היה שמשחקיה של רעננה הם בעצם הקלטה של משחק כדורגל שכבר שוחק, ומשודר כעת בשילוב של "פליי" ו-"פאוז". ההפסד השבת לרמת השרון, כשלשוער המחליף אריק ינקו חלק לא מבוטל בשני השערים, סגר שישה מחזורים בהם השיגו נקודה בודדת. החדשות הטובות – הפער מהקו האדום עדיין עומד על שבע נקודות. החדשות הרעות – עד למחזור האחרון נותר זמן רב, רב מדי, לבזבז.
4. שחקני בני יהודה עלו למגרש בדוחא כשהם אוחזים ידיים. "שיחקנו כמו גברים", אמר יוסי אבוקסיס בסיום המשחק, ניצחון 0-1 משער נאה של אמיר עגייב. אף מילה על כדורגל, העיקר, בשלב קריטי שכזה, הוא פסיכולוגיה. כדורגל גדול לא יראו מבני יהודה עד לסיום העונה - המטרה היא שפשוט יראו אותה בעונה הבאה.
דקה 92 שער! מירקו אורמוש מסובב כדור נהדר מקצה הרחבה אל החיבור הרחוק של אג'ידה, ובאר שבע שוב לא מצליחה לנצח משחק ביתי מול קבוצת תחתית.
דקה 82 התקפה יפה של הפועל באר שבע מתחילה בנסאר, שמעביר לקובי דג'אני, שמשחרר לדובב גבאי ורץ לתפוס מקום במרכז הרחבה. גבאי החזיר לקשר, שהיה פנוי ממרחק של כעשרה מטרים מהשער, אך בעט הרחק מהמסגרת.
דקה 65 סיראז' נסאר מריץ את דובב גבאי על קו ימין, וזה מרים כדור לכיוונו של גליינור פלט, אך הגנת עכו מרחיקה לקרן.
דקה 47 מרינקוביץ' מעכו בועט מתוך הרחבה אל הרשת החיצונית.
דקה 27 כדור חופשי של עכו מוצא את ראשו של יובל שבתאי, שנוגח לאחור עם גבו אל השער, ופוגש את המשקוף של אג'ידה.
דקה 1 אליניב ברדה מתקדם באין מפריע עד שמשחרר בעיטה מ-18 מטרים שמפספסת במעט את המסגרת של גורש.
דקה 76 שער! עומר דמארי מקבל כדור עומק נהדר משי אבוטבול, דוהר לאורך שלושים מטרים ומכניע את צחי גיגי בבעיטה מדויקת לפינה. האם שערו האחרון של החלוץ באדום?
דקה 73 טעות שיפוט קשה של ריינבשרייבר, שהתעלם מנגיעת יד ברורה של חגי גולדנברג.
דקה 69 בעיטה של גולדנברג המחליף מתוך הרחבה נעצרת בזכות תגובה נהדרת של דני עמוס.
דקה 60 סלאלום גדול של גילי ורמוט מסתיים בבעיטה חלשה של השוער שנבלמת על ידי הגנת פתח תקוה ומוציאה מתפרצת מהירה מן העבר השני, שבסופה בעיטה חלשה נוספת, הפעם של דני פרדה.
דקה 57 אוראל דגני פורץ על קו ימין ומעביר כדור חזק לרוחב השער של פתח תקוה אך הוא לא פוגע בשחקן אדום או כחול ומגיע רק לגילי ורמוט בקצה הרחבה. הקשר מנסה לאיים על השער אך פוגע רק ברשת החיצונית.
דקה 52 פדרו גלבאן הוא האיש שמשלם את המחיר על הרחקתו של מלול, כשחגי גולדנברג מחליף את הארגנטינאי, עובר לאגף ימין ונאור פסר תופס את מקומו של מלול באגף שמאל.
דקה 48 כרטיס אדום לשמוליק מלול ממכבי פתח תקוה, שחוט, צהוב שני בעקבות עבירה מיותרת על שי אבוטבול עמוק בחצי המגרש של הפועל תל אביב.
דקה 37 הגבהה לא טובה של שמעון הרוש מוציאה את מכבי פתח תקווה למתפרצת, אך דני פרדה, בקבלת החלטות גרועה במיוחד, מבכר בעיטה מעשרים מטרים על מסירה לפדרו גלבאן. באופן לא מפתיע, זה הסתיים הרחק מהמסגרת של עמוס.
דקה 32 הרחקה גרועה של דני עמוס, דיא סבע מקבל את הכדור ובועט מ-25 מטרים כדור ששורק סמוך לקורה. גילי ורמוט נוזף בשוער שלו שלוקח את האשמה עליו ומרים את ידו באוויר כאות הודאה.
דקה 21 כדור חופשי של שי אבוטבול מגיע לראשו של אוראל דגני, אך הוא לא פוגש טוב בכדור שעולה גבוה מעל השער.
דקה 15 טעות קשה של רמזי ספורי, שמאבד כדור במרכז המגרש ומסדר לויקטור מרעי מצב של אחד על אחד מול דני עמוס. החלוץ משחרר בעיטה שעוברת את השוער ונראית בדרכה לרשת, אך יורגן קולין מרחיק מהקו ברגע האחרון ומונע יתרון למקומיים.
דקה 12 התקפה נאה של הפועל תל אביב מתחילה בהגבהה של ישראל זגורי מאגף שמאל שמפספסת רק במעט את הראש של עומר דמארי, ומסתיימת בבעיטה של שי אבוטבול מכ-20 מטרים, שחומקת סמוך למשקוף של צחי גיגי.
דקה 1 הזדמנות למכבי פ"ת כבר לאחר 17 שניות, כאשר דני פרדה משתחרר באגף שמאל ומעביר את הכדור לדיא סבע, שניצב חופשי על קו ה-16 אך מפספס את המסגרת של עמוס.
דקה 67 שער! טעות בהגנת סכנין. עומר ורד, המגן הימני, מוסר לרפי דהאן שמאתר את אמיר עגייב בתוך הרחבה, וזה מחמישה מטרים בועט תוך כדי נפילה לפינה הימנית של קנדיל ומעלה את בני יהודה ליתרון.
דקה 46 מריבה ביציע אוהדי סכנין במהלך המחצית סביב נושא דגלי פלסטין. אוהדים שביקשו להימנע מכך הגיעו לכדי עימות פיזי בנושא עם מניפי הדגלים.
דקה 23 כדור הקרן של בני יהודה נהדף על ידי הגנת סכנין, ומוציא לדרך התקפה מתפרצת בסופה מגיע מוחמד גדיר למצב של אחד על אחד מול איינוגבה, אך השוער מצליח לעצור.
דקה 5 מוחמד גדיר יכול היה להעלות את המקומיים ליתרון כשנותר לבדו מול גל כהן, כשאיינוגבה נמצא מחוץ לשער, אבל שחקן האורחים הצליח לבלום את החלוץ ולמנוע אכזבה כבר בפתיחת המשחק.
דקה 84 שער! בן בן יאיר עוצר את הכדור 25 מטרים מהשער, ובועט ברגל שמאל כדור שטוח לפינה הנגדית, מטעה את השוער ונכנס פנימה, 1-2 לרמת השרון.
דקה 81 תמיר כהן מורחק בכרטיס צהוב שני, ורעננה בעשרה שחקנים.
דקה 80 שער! בן רייכרט ניסה להגביה כדור, אך זה הטעה את אריק ינקו, השוער המחליף של רעננה, חלף מעליו ונכנס לשער. 1-1.
דקה 48 שער! ממאדו צ'אם מנצל בלבול בהגנת רמת השרון ומזווית קשה מגלגל לרשת את שער היתרון של רעננה.
דקה 83 שער! דקה לאחר שנכנס למחליף, טימור אביטן מעלה את אשדוד ליתרון 1-2.
דקה 47 שער! אחמד עאבד משווה את התוצאה מארבעה מטרים לאחר כדור רוחב של אופיר מזרחי. דקות טובות של קרית שמונה עם פתיחת המחצית השניה.
דקה 44 שער! אלכסנדר דוידוב מכניע את גיא חיימוב בבעיטה אדירה מ-30 מטרים שנעצרת רק בחיבורים.
דקה 28 עופר ורטה מגביה כדור מצד ימין, ירו בלו מוריד בחזה לדויד סולארי שובעט חזק ונעצר על ידי חיימוב.
דקה 25 הגבהה של אלכסנדר דוידוב מוצאת את ראשו של ירו בלו, אך החלוץ הנגירי נוגח מעל השער.
דקה 14 אחמד עאבד בועט מתוך הרחבה, אופיר מרציאנו, שוער אשדוד, הודף בזינוק.